b'\n_START_ARTICLE_\nSiim Liivik\n_START_SECTION_\nSeuraura\n_START_PARAGRAPH_\nLiivik syntyi Virossa ja muutti pian Neuvostoliiton hajoamisen j\xc3\xa4lkeen perheineen 4-vuotiaana Suomeen. H\xc3\xa4n aloitti j\xc3\xa4\xc3\xa4kiekkoilun 10-vuotiaana It\xc3\xa4-Helsingin Kiekossa, josta Liivik siirtyi D-juniori-ik\xc3\xa4isen\xc3\xa4 Helsingin IFK:hon. H\xc3\xa4n voitti joukkueessa A-nuorten SM-pronssia vuonna 2007 ja B-nuorten Suomen mestaruuden vuonna 2005._NEWLINE_Kauden 2007\xe2\x80\x932008 Liivik pelasi Pohjois-Amerikassa, yhdysvaltalaisen USHL-liigan Waterloo Black Hawksin riveiss\xc3\xa4. Joukkueessa pelasi my\xc3\xb6s toinen suomalainen, Jan-Mikael Juutilainen. Molemmat pelasivat kauden aikana my\xc3\xb6s kaksi Mestis-ottelua alle 20-vuotiaiden maajoukkueessa ennen nuorten MM-kilpailuja, joissa molemmat pelasivat._NEWLINE_Liivik palasi HIFK:hon kaudeksi 2008\xe2\x80\x932009 ja h\xc3\xa4n liittyi sen SM-liigajoukkueeseen. H\xc3\xa4n pelasi tulokaskautensa SM-liigassa ja teki 50 runkosarjaottelussa tehot 5+5=10. Liivikin liigauran avausmaali syntyi 30. syyskuuta 2008 ottelussa KalPaa vastaan. H\xc3\xa4net palkittiin ottelun Ilta-Sanomien yhden t\xc3\xa4hden t\xc3\xa4htipelaajana. Liivik vahvisti my\xc3\xb6s HIFK:n A-nuoria kev\xc3\xa4\xc3\xa4n 2009 karsintasarjassa. Kaudella 2009\xe2\x80\x932010 h\xc3\xa4n teki SM-liigassa 43 runkosarjaottelussa seitsem\xc3\xa4n pistett\xc3\xa4. H\xc3\xa4n pelasi kauden aikana my\xc3\xb6s yhden Mestis-ottelun lainalla Kiekko-Vantaassa. Toukokuussa 2010 Liivik teki vuoden mittaisen jatkosopimuksen HIFK:n kanssa._NEWLINE_Kausi 2010\xe2\x80\x932011 Liivikill\xc3\xa4 p\xc3\xa4\xc3\xa4ttyi Suomenmestaruuteen. H\xc3\xa4n jatkoi toukokuussa 2011 sopimustaan kahdella vuodella. Kaudella 2011\xe2\x80\x932012 Liivik teki SM-liigan yhden kauden piste-enn\xc3\xa4tyksens\xc3\xa4 tehoilla 8+10=18. H\xc3\xa4n teki samalla kaudella my\xc3\xb6s yhden kauden j\xc3\xa4\xc3\xa4hyenn\xc3\xa4tyksens\xc3\xa4 149 minuutillaan, joilla Liivik sijoittui SM-liigan j\xc3\xa4\xc3\xa4hyp\xc3\xb6rssiss\xc3\xa4 toiseksi edell\xc3\xa4\xc3\xa4n vain Jokereiden Jarkko Ruutu. H\xc3\xa4n pelasi kauden aikana my\xc3\xb6s kolmen ottelun verran lainalla Mestis-joukkue KooKoossa lokakuussa 2011. Kauden 2012\xe2\x80\x932013 aikana Liivik sai pelikieltoa mm. viiden ottelun verran potkaistuaan 30. marraskuuta 2012 pelatussa ottelussa JYPin Miika Lahtea luistimellaan. H\xc3\xa4n sai ottelussa viiden minuutin j\xc3\xa4\xc3\xa4hyn ja pelirangaistuksen. Liivik oli ollut aiemmin kauden aikana kuuden ottelun verran pelikiellossa. 25. maaliskuuta 2013 pelatussa nelj\xc3\xa4nness\xc3\xa4 puoliv\xc3\xa4lier\xc3\xa4ottelussa Tapparaa vastaan erotuomari Timo Mets\xc3\xa4l\xc3\xa4 ilmoitti kuulleensa Liivikin nimitelleen vastustajajoukkueen Dragan Umicevici\xc3\xa4 englanninkielisell\xc3\xa4 sanalla "gipsy" (suom. mustalainen), kun summerin soitua pelaajien keskuudessa syntyi kahakkaa. Liivik sai kielenk\xc3\xa4yt\xc3\xb6st\xc3\xa4\xc3\xa4n p\xc3\xa4iv\xc3\xa4\xc3\xa4 my\xc3\xb6hemmin yhden ottelun pelikiellon._NEWLINE_Kaudeksi 2013\xe2\x80\x932014 Liivik siirtyi kaksivuotisella sopimuksella Espoo Bluesin riveihin. H\xc3\xa4n sijoittui 110 minuutillaan SM-liigan j\xc3\xa4\xc3\xa4hyp\xc3\xb6rssiss\xc3\xa4 nelj\xc3\xa4nneksi. Kaudella 2014\xe2\x80\x932015 Liivik teki SM-liigan yhden kauden piste-enn\xc3\xa4tyksens\xc3\xa4 tehoilla 11+17=28. Marraskuussa 2014 h\xc3\xa4n teki kolmivuotisen jatkosopimuksen Bluesin kanssa._NEWLINE_Kaudeksi 2015\xe2\x80\x932016 Liivik nimettiin joukkueen varakapteeniksi. 4. marraskuuta 2015 h\xc3\xa4nen kuitenkin uutisoitiin purkaneen yll\xc3\xa4tt\xc3\xa4en sopimuksensa Bluesin kanssa omasta aloitteestaan jo kesken ensimm\xc3\xa4isen jatkosopimuskautensa. Liivik palasi Helsingin IFK:hon kev\xc3\xa4\xc3\xa4seen 2018 ulottuvalla sopimuksella. H\xc3\xa4n voitti kauden p\xc3\xa4\xc3\xa4tteeksi SM-hopeaa. Liivikin sopimuksessa oli option ulkomaille, jonka h\xc3\xa4n k\xc3\xa4ytti kauden j\xc3\xa4lkeen ja siirtyi kaudeksi 2016\xe2\x80\x932017 kaksivuotisella sopimuksella Ruotsin SHL-liigan \xc3\x96rebro HK:hon. Liivik ehti pelata siell\xc3\xa4 12 ottelua, jonka j\xc3\xa4lkeen h\xc3\xa4nen jalkavaivansa alkoivat. Liivik pelasi t\xc3\xa4m\xc3\xa4n j\xc3\xa4lkeen viel\xc3\xa4 yhdeks\xc3\xa4n ottelua, kunnes h\xc3\xa4nen kautensa todettiin kipujen vuoksi p\xc3\xa4\xc3\xa4ttyneeksi. Liivikin jalka leikattiin tammikuussa 2017. Kauden p\xc3\xa4\xc3\xa4tytty\xc3\xa4, huhtikuussa 2017 Liivik ja \xc3\x96rebro ilmoittivat sopimuksen purkamisesta yhteisymm\xc3\xa4rryksess\xc3\xa4._NEWLINE_Liivik siirtyi kaudeksi 2017\xe2\x80\x932018 vuoden mittaisella SM-liigasopimuksella KooKoohon, jota h\xc3\xa4n on aiemmin edustanut kolmen ottelun verran Mestiksess\xc3\xa4. Liivik nimettiin joukkueen varakapteeniksi. Kaudeksi 2018\xe2\x80\x932019 h\xc3\xa4n siirtyi vuoden mittaisella sopimuksella It\xc3\xa4vallan Erste Bank Eishockey Ligan Klagenfurter AC:hen. Joukkuetta valmentaa Liivikille HIFK:sta tuttu Petri Matikainen.\n_START_SECTION_\nMaajoukkueura\n_START_PARAGRAPH_\nLiivik edusti Suomea alle 20-vuotiaiden MM-kilpailuissa vuonna 2008._NEWLINE_H\xc3\xa4net nimettiin Viron maajoukkueeseen marraskuussa 2018 pelattavaan Baltic Challenge Cup-turnaukseen. _NEWLINE_Koska Liivik on aiemmin edustanut Suomea, h\xc3\xa4n ei saa edustaa Viroa MM-kisoissa. Edustusoikeutta vaihtaakseen Liivikin tulisi pelata nelj\xc3\xa4 vuotta Viron kansallisissa sarjoissa. Viron J\xc3\xa4\xc3\xa4kiekkoliitto on hakenut Kansainv\xc3\xa4liselt\xc3\xa4 J\xc3\xa4\xc3\xa4kiekkoliitolta poikkeuslupaa Liivikin edustusoikeuden muuttamiseksi.\n_START_SECTION_\nMuuta\n_START_PARAGRAPH_\nLiivik on tullut tunnetuksi my\xc3\xb6s esiintymisest\xc3\xa4\xc3\xa4n taiteilijanimell\xc3\xa4 "M\xc3\xa4rk\xc3\xa4-Simo" rap-duo Jare & VilleGallen kappaleessa "H\xc3\xa4iss\xc3\xa4", joka \xc3\xa4\xc3\xa4nestettiin Suomen viralliseksi kes\xc3\xa4hitiksi vuonna 2011. Samana vuonna h\xc3\xa4n esitti kappaleen HIFK:n mestaruusjuhlissa. Liivik on esiintynyt kappaleella my\xc3\xb6s JVG:n keikoilla. H\xc3\xa4n esiintyi my\xc3\xb6s yhtyeen marraskuussa 2013 julkaisemalla singlell\xc3\xa4 "Voitolla y\xc3\xb6h\xc3\xb6n"._NEWLINE_Kes\xc3\xa4ll\xc3\xa4 2015, Liivik oli kahden viikon ajan ty\xc3\xb6harjoittelussa Nelosella. Ennen kauden 2015\xe2\x80\x932016 alkua h\xc3\xa4nest\xc3\xa4 esitettiin SM-liigan viikkomakasiinissa kolmiosainen #kohtamenn\xc3\xa4\xc3\xa4n -videosarja, jossa Liivik kertoo kes\xc3\xa4st\xc3\xa4\xc3\xa4n._NEWLINE_Liivik on harrastanut my\xc3\xb6s maastopy\xc3\xb6r\xc3\xa4ily\xc3\xa4, jonka h\xc3\xa4n lopetti C-juniori-ik\xc3\xa4isen\xc3\xa4.'